Soektog na vermiste kleuters eindig tragiesTalle inwoners het die polisie na die twee vermiste kleuters help soek. (Foto: Newton Neighbourhood Watch/Facebook) Die soektog na ŉ driejarige seuntjie en ŉ vierjarige dogtertjie het Dinsdag hartseer geëindig toe die liggaam van die seuntjie in ŉ ou motor in Newton in Wellington gekry is. Die dogtertjie is lewend in die motor gevind en is na ŉ hospitaal vir waarneming geneem, het kol. Andrè Traut, polisiewoordvoerder, gesê. ŉ Grootskaalse soektog is Maandag na die kinders van stapel gestuur nadat hulle Maandagmiddag oënskynlik spoorloos verdwyn het. Hulle is die laaste keer gesien toe hulle buite ŉ huis in die buurt gespeel het. Hulle is later as vermis aangemeld en tientalle mense het opgeruk om na hulle te help soek. Traut het gesê die soektog deur die polisie en inwoners van die omgewing was teen gisteraand egter onsuksesvol. Die twee is vanoggend in ŉ voertuig in die agterplaas van ŉ eiendom in Coronasingel aangetref. “ŉ Geregtelike doodsondersoek word gedoen en die presiese oorsaak van dood moet nog vasgestel word,” het Traut gesê.